b"\n_START_ARTICLE_\nCarrer de Llu\xc3\xads Millet\n_START_SECTION_\nDescripci\xc3\xb3\n_START_PARAGRAPH_\n\xc3\x89s un carrer paral\xc2\xb7lel al mar que comunica el carrer del Torrent Umbert i fins al carrer de Bonaventura Bassegoda situat en una zona d'eixample. El carrer t\xc3\xa9 un conjunt de cases de c\xc3\xb3s entre mitgeres de planta rectangular alineades del pla de carrer i amb pati posterior. S\xc3\xb3n de planta rectangular alineades al pla de carrer amb pati posterior._NEWLINE_Les cases consten, generalment, de planta baixa i planta pis amb la coberta de teules \xc3\xa0rabs a dues aig\xc3\xbces i el carener paral\xc2\xb7lel a la fa\xc3\xa7ana principal, orientada a migdia. Algunes modificacions posteriors d'aquesta tipologia arquitect\xc3\xb2nica s\xc3\xb3n l'afegit d'una planta pis o dues o la transformaci\xc3\xb3 de part de la coberta en un terrat pla practicable. Les fa\xc3\xa7anes es generen a partir d'una disposici\xc3\xb3 sim\xc3\xa8trica mitjan\xc3\xa7ant dos eixos de verticalitat definits per les obertures: porta d'acc\xc3\xa9s i finestra lateral a la planta baixa i dues finestres a la planta pis, sovint amb balc\xc3\xb3._NEWLINE_L'acabat superficial dels paraments de les fa\xc3\xa7anes \xc3\xa9s estucat i pintat de diferents tons crom\xc3\xa0tics, sense cap element que sobresurti, a excepci\xc3\xb3 de la casa amb el n\xc3\xbamero 38 amb un estucat imitant carreus posats a portell o la casa amb el n\xc3\xbamero 28 amb esgrafiats ornamentals de motius florals. Destaca la tipologia d'algunes finestres de la planta pis amb l'ampit sobresortint i motllurat, subjectat per dues carteles.\n_START_SECTION_\nHist\xc3\xb2ria\n_START_PARAGRAPH_\nAntigament es deia calle del Lavadero (o carrer del Safareig). El 6 d'abril de 1918, l'Ajuntament del Masnou decid\xc3\xad canviar el nom i donar-li el nom de Llu\xc3\xads Millet i Pag\xc3\xa8s, fundador de l'Orfe\xc3\xb3 catal\xc3\xa0, que va n\xc3\xa9ixer a la casa del n\xc3\xbamero 44 (antigament, n\xc3\xbamero 11). Ho recorda una placa de marbre col\xc2\xb7locada a la fa\xc3\xa7ana en el centenari del seu naixement, el 18 d'abril de 1967."